钦定古今图书集成/历象汇编/乾象典/第003卷 > 历象图说旧本 > 昼夜永短图说
## 钦定古今图书集成/历象汇编/乾象典/第003卷 > 历象图说旧本 > 昼夜永短图说

昼夜生于日之出入，日道斜交而随天左旋。二分，日交赤道，出入于卯酉最中，地平上下，其度适均，故昼夜平；夏至前后，日躔赤道内，出入于卯酉之北天，度分界地平，上多下少，故昼长夜短；冬至前后，日躔赤道外，出入于卯酉之南天，度分界地平，上少下多，故昼短夜长。北极愈高，长短之差愈甚。〈广东极高二十三度半，其夏日冬夜各五十三刻十一分，冬日夏夜各四十二刻四分；京师极高四十度，其夏日冬夜各五十九刻七分，冬日夏夜各三十六刻八分。此分是以一刻十五分约之。〉○自古天地道里、日月轨景之说多矣，至于今日，其说弥详。以为地在天中，止一弹丸，上下四方，大气束之，周围度数，与天相应。环地上下，皆有国土人物，各以戴天为上，履地为下，南北东西，随处改观，昼夜寒温，因之互异。赤道之下，其地最热，其景则四时常均，无有短永。按：其燠热凉寒之节，盖一年而两其四时也。近两极处，其地最寒，景则短者极短，长者极长，至有数日常昼常夜者，数旬常昼常夜者。正当两极之下，恒以半年为昼，半年为夜，而昼夜寒暑合矣。惟距赤道二十三度至四十度许，其地寒不极寒，热不极热，温和可居。其景则与冬夏进退长短之极，皆无过十之七。此寒暑昼夜之交，和气之会也。中国九州，正当黄道北轨，距赤道二十三度之外，起于广州夏至戴日之下，迤逦而北，至于夏至，去日十六度许，则今直隶也。自直隶越塞而北，风气弥寒，昼夜之刻，弥长弥短；自广州航海而南，风气弥热，昼夜之刻，渐无冬夏矣。此说得之亲历实测，非驺庄荒忽者比。而今日远贾内贩，飘泊周游，道其所至，光景风候，悉与推法符合。故知天地之大，变化万端，未可迹其一域，疑其区际。盖自周公《周髀》之书已詧言之于后，大儒亦有心知其意而发其理者，并述于左，以征信学者云。○《周髀》之说，以为天𧰼盖笠，地法覆槃。北极下地高，四𬯎而下，则今地圜之说也。不言南极者，阙于所不见也。既以北极为中，而又曰天如倚盖，亦就中国言之也。极旁四方之地，昼夜易处，加四时相及，〈谓北方日中，南方夜半，东方早晨，西方晚暮。子午卯酉，每加四个时辰，然后相追及。〉即今经度节气时刻之说也。北极左右，夏有不释之冰；中衡左右，冬有不死之草。〈言其极寒、极热。〉中衡左右，五谷一岁再熟；北极之下，物有朝生暮获。〈赤道之下，有两春秋，两冬夏，故一岁再熟。北极之下，以半年为昼，半年为夜，故朝生暮获。〉即今纬度五带之说也。自汉扬雄、蔡邕皆不信盖天之术，更今二千年，理始明晓。然《周官》大司徒土圭之法，则未尝及此者，土圭测景，为九州之内择建都畿设尔。九州之地，南则景短之时多暑，北则景长之时多寒，东则景夕之时多风，西则景朝之时多阴。故惟洛邑土中，为天地四时之所交合，阴阳风雨之所和会。多暑多寒者，由去日近远也；多风多阴，则以濒海负山之故，乃通气之为，非容光之变也。周公相九土之中和而立王国，故不及周髀之事。且经以存信，术以稽异，具九州之理于经，而尽六合之变于术，言各有所当矣。○明道程子曰：据测景，地以三万里取中，若有穷也。然有至一边已及一万五千里者，而天地盖如初也。然则地形有高下，无适而不为中，此天地之化所以不可穷也。若有不易之中，则须有左右前后四隅，虽百千万里终有尽处。又曰：地既无适而不为中，则日无适而不为精也。至寅则寅上有光，至卯则卯上有光，气行满天地之中，知此则知生物之理。又曰：今人所定天体，且以目定尔。向有于海上见南极星者，则所见盖未尽也。昔在泽州，尝三次食韭，始食怀州，次食泽州，又次食并州。数百里间，气候之争如此。以此差之，须争半岁。如此，则有在此冬至，在彼夏至者，然其为冬夏一尔。观程子三章之言，则地之浑圜无端，日之随处朝暮，气候之南朔互易，盖皆以理推而得之。世有拘于所见，蔽于大𧰼者，乃曰日月丽天，万里同晷。自《周礼》明文，先目之为不经，况商高之学久失其传者乎？今日天家之言，乃所以为往圣前贤之助也。